Ta mara b'xagħarha rħam u t-tpaħpiħ ta' jdejha jitbandal trid mara titla' l-garigori bil-banju taż-żingu u ras taż-żonqor qed toqtor bl-uġigħ trid mara taqsam ir-riħa tal-ħwejjeġ fwieħa bl-għaraq frisk frisk jitbaħbaħ fiha trid mara li d-dar iżżejjinha bis-santi skaduti, u l-mirja mxaqqa li tiddobba ta' b'xejn, għalxejn trid mara timsaħ kull rokna, kull darba, kull kamra u kif tlesti tberikhom bid-duster kemm kemm trid mara tiekol il-ħelu, avolja biz-zokkor, għax tabiba fuq it-tobba, tgħid xejn trid mara li tgħajjat lir-raġel għat-te kuljum fl-erbgħa u tixorbu fil-ħamsa … u għandha raġun ħarġa LXXXIX 2016 19 trid mara ġġemma' t-tappijiet biex tixtri termos, ħa tiġma' d-dmugħ ħa tferrgħu fih trid mara li tgħid tliet talbiet fuq bank t'erbgħa, ħamsa għadhom ġew u għadha bilkemm bdiet trid mara tgħid ir-rużarju seba' darbiet kuljum u erbatax-il posta oħra magħhom trid mara li tħobb tant lil uliedha li ssiefer hi wkoll biex jekk jaqa' l-ajruplan ma tibkix li t-tort tagħhom trid mara bil-weġgħat jagħtuha ġewwa u tibża' iktar mis-sireni milli mill-mewt trid mara bħalha biex tifhem li jekk id-dinja għadha għaddejja, tista' anke xi darba tieqaf iddur